ไฟแนนซ์ทูเดย์
แม้ว่า ธีระชัย ภูวนาถนรานุบาล รมว.คลัง
19 ม.ค. 2555

แม้ว่า ธีระชัย ภูวนาถนรานุบาล รมว.คลัง
โดย..นายเชเว่น 
จะใช้ความพยายามทั้งหมดวิ่งสุดแรงในโค้งสุดท้ายเพื่อให้ได้อยู่ในตำแหน่งต่อไป แต่สุดท้ายก็ไม่เป็นผล
การเข้ามาอยู่ในตำแหน่ง 45 เดือน ถือเป็น รมว.คลัง ที่ผลงานน้อยบางตา เพราะเรื่องสำคัญของคลังก็ถูก บุญทรง เตริยาภิรมย์ รมช.คลัง ที่ได้โยกไปเป็น รมว.พาณิชย์ ทำเองเหมือนเป็น รมว.คลังตัวจริง เพราะเป็นสายตรงจากพรรค
ขณะที่เรื่องสำคัญทางนโยบายการเงินก็ถูก กิตติรัตน์ ณ ระนอง รองนายกรัฐมนตรีและ รมว.พาณิชย์ ที่อีกไม่กี่วันจะมาเป็น รมว.คลังคนใหม่ ทำเองโดยไม่ผ่านคลัง จนเป็นเกาเหลาชามใหญ่จนเสือสองตัวอยู่ถ้ำเดียวกันไม่ได้ ทำให้คนหนึ่งอยู่และอีกคนต้องจากไป
ขณะที่ รวิฐา พงศ์นุชิต หัวหน้าสำนักงาน รมว.คลัง ของ ธีระชัย คาดว่าต้องหลุดจากตำแหน่งเก็บของกลับบ้านไปด้วย
การทำงานของเธอที่ผ่านมาได้รับการกล่าวขานในกระทรวงอย่างมากว่า มีอำนาจมากกว่า รมว.คลัง เสียอีก ทุกงานถูกอ้างว่าสายตรงจากพรรคให้ดำเนินการ ไม่ว่าจะเป็นการสั่งให้ เบญจา หลุยเจริญ อธิบดีกรมสรรพสามิต ออกจากตำแหน่งประธานสำนักงานสลากกินแบ่งรัฐบาล เพราะไปขวางการจัดสรรโควตาสลากให้กับกลุ่มผู้มีอิทธิพลทางการเมืองทั้งหลาย
ส่งผลให้ เบญจา ถึงขนาดประกาศแตกหักไม่ญาติดีกับ “พี่ตุ๋ย” อีกต่อไป งานนี้พี่น้องแตกกันเละ บางคนถึงโบกลาเจ๊กันแล่ว
นอกจากนี้ ยังมีเรื่องการตั้งกรรมการสอบการทำงานของธนาคารออมสิน เนื่องจากมีบัตรสนเท่ห์ร้องเรียนที่เธอชงคำสั่งให้ ธีระชัย เซ็นเองเป็นที่เรียบร้อย ซึ่งวงในรู้กันดีว่าเป็นแผนบันไดขั้นที่ 1 ที่ต้องการเลื่อยขาเก้าอี้ เลอศักดิ์ จุลเทศ ผู้อำนวยการธนาคารออมสินให้ออกจากตำแหน่ง เพื่อส่งคนของตัวเองเข้ามานั่งคุมให้เบ็ดเสร็จ
ว่ากันว่างานนี้ เลอศักดิ์ โกรธหน้าแดงหน้าดำ ถึงขนาดประกาศว่าใครทำร้ายแบงก์เก่าแก่ทรงเกียรติแห่งนี้แบบไม่มีมูล กุเรื่องปั้นน้ำเป็นตัว จะต้องมีอันเป็นไปในตำแหน่งหน้าที่การงาน จริงไม่จริงต้องติดตามกันต่อไป